A Magyar Orvosi Kamara az orvosok külföldi munkavállalásáról
Háromszáztíz fölé emelkedett azoknak az orvosoknak a száma, akik jelezték valamelyik uniós országba való áttelepülési szándékukat – közölte a Magyar Orvosi Kamara elnöke.
„Sok ezres orvoshiány van ma az Európai Unió országaiban, így Magyarországon is. Itthon ráadásul drasztikusan csökkent a friss diplomások száma. A végzők száma nem fedezi a távozni akarók, s a nyugállományba vonulók 70 százalékát sem. Ezért az elkövetkező öt évben rendkívüli utánpótláshiány várható" – jelentette ki Éger István, a Magyar Orvosi Kamara elnöke.
A privatizációról az elnök azt mondta, hogy a magánosítás nem cél, hanem eszköz, melynek alkalmazása a jobb, biztonságosabb, korszerűbb betegellátáshoz kell, hogy vezessen. Ehhez viszont elsősorban a humánpolitika területén kell erősíteni az ellátórendszert, mert az egészségügyben a személyzeti helyzet tragikus.
Az elnök utalt a szeptember 17-i balatonvilágosi járóbeteg-szakellátási konferenciára, amelyen a tárca minisztere azt mondta, hogy a munkavállalói résztulajdonosi programot emelt hitelkerettel akarják felfrissíteni, ám mindezidáig a Kamara nem kapott munkaanyagot, s egyetlen egyeztetésre sem hívták meg. A Kamara testületi vélemény híján egyelőre nem kíván lépéseket tenni, viszont indokoltnak tartja a járóbeteg-szakellátásban érintett 14 ezer egészségügyi dolgozó megkérdezését. (MTI)